Na osnovu člana 22. stav (2) Zakona o ministarstvima i drugim organima uprave Tuzlanskog kantona („Službene novine Tuzlasnkog kantona“, br: 17/00, 3/01, 12/03,10/05, 3/08, 8/11 15/13 i 15/17) i člana 7. stav (3) Odluke o utvrđivanju uslova, kriterija i postupka za raspodjelu sredstava sa potrošačke jedinice 32010002 - „Tjelesna kultura i sport“, broj: 02/1-14-16316-1/18 od 26.06.2018. godine, Ministarstvo za kulturu, sport i mlade, *raspisuje*

**JAVNI POZIV**

**za sufinansiranje programa/projekata sportskih organizacija**

**u oblasti tjelesne kulture i sporta za 2018. godinu**

**I**

**Predmet Javnog poziva**

Predmet Javnog poziva je prikupljanje prijava za odabir korisnika sredstava utvrđenih u Budžetu Tuzlanskog kantona za 2018. godinu, na potrošačkj jedinici 32010002 - „Tjelesna kultura i sport“, u ukupnom iznosu od 452.808,00 KM (slovima: četiristotinepedesetdvijehiljadeosamstotinaosam i 00/100 KM), planirana na ekonomskom kodu 614300 - Tekući transferi neprofitnim organizacijama u iznosu od od 445.808,00 KM (slovima: četiristotinečetrdesetpethiljadaosamstotinaosam i 00/100 KM) i na ekonomskom kodu 614400 - Subvencije javnim preduzećima u iznosu od 7.000,00 KM (slovima: sedamhiljada i 00/100 KM).

**II**

**Namjena sredstava**

Sredstva se dodjeljuju za realizaciju programa/projekata koji se odnose na:

1. vrhunski sport,
2. kvalitetni sport,
3. sport lica sa invaliditetom,
4. tjelesne aktivnosti i sportske igre koje okupljaju veliki broj djece i omladine, s ciljem pravilnog razvoja i unapređivanja zdravlja,
5. finansiranje nabavke neophodnih sportskih rekvizita, sportske opreme za razvoj školskog sporta i pripremu školskih ekipa za nastup na sportskim takmičenjima i studentske omladine Tuzlanskog kantona,
6. sportski odgoj i obrazovanje,
7. zdravstvenu zaštitu sportista,
8. pružanje usluga korištenja objekata na ime trenažnog procesa u oblasti sporta,
9. organizaciju sportskih manifestacija.

**III**

**Pravo na dodjelu sredstava**

Pravo na dodjelu sredstava imaju sljedeće sportske organizacije:

1. sportski klubovi (amaterski i profesionalni),
2. sportska društva,
3. školska sportska društva grada/općine i kantona,
4. kantonalni i gradski/općinski sportski/granski savezi,
5. udruženja stručnih osoba osposobljenih za rad u sportu,
6. udruženja sportske rekreacije,
7. javna preduzeća i javne ustanove koje pružaju usluge korištenja objekata na ime trenažnog procesa,
8. sportski klubovi lica sa invaliditetom (amaterski i profesionalni),
9. sportska društva lica sa invaliditetom,
10. kantonalni i gradski/općinski sportski/granski savezi lica sa invaliditetom,
11. i druga udruženja koja se prema svojim registrovanim djelatnostima bave sportom.

**IV**

**Uslovi za dodjelu sredstava**

1. Sportske organizacije mogu kandidovati svoj program/projekat ako ispunjavaju sljedeće uslove:

a) da imaju sjedište u Tuzlanskom kantonu,

b) da su registrovani u skladu sa zakonom,

c) da su izmirili svoje obaveze po osnovu poreza i obaveznih doprinosa ili imaju zaključen Sporazum o odgođenom plaćanju sa nadležnom poreskom upravom koji se izvršava na način utvrđen tim sporazumom.

2. Programi/projekti sportskih organizacija, kojima su dodijeljena sredstva u 2017. godini sa potrošačke jedinice 24010003 - Tjelesna kultura i sport, a koje nisu podnijele narativni i finansijski izvještaj o namjenskom utrošku dodijeljenih sredstava i opravdale namjenski utrošak dodijeljenih sredstava biće odbačene i neće se uzeti u razmatranje.

3. Izuzetno, sredstva se mogu dodijeliti sportskim organizacijama iz tačke III Javnog poziva, sa sjedištem van područja Tuzlanskog kantona, koje su registrovane na teritoriji Bosne i Hercegovine, ako se radi o programima/projektima od interesa za Tuzlanski kanton, što će se cijeniti u svakom konkretnom slučaju.

**V**

**Kriteriji za dodjelu sredstava**

1.Vrednovanje, odnosno sufinansiranje kandidovanih programa/projekata vrši se na sljedeći način:

**a) vrhunski i kvalitetni sport** (vrednuju se i sufinansiraju takmičenja u okviru internacionalnih i državnih saveza članica IOC-a i Sport Accorda)

Sufinansiraju se programi/projekti koji se odnose na:

Vrhunski sport (kolektivni sportovi)

* pripreme i učešće na međunarodnom ligaškom takmičenju u organizaciji krovnih međunarodnih sportskih asocijacija, te olimpijskim ili paraolimpijskim igrama (juniorska ili seniorska konkurencija).

Vrhunski sport (pojedinačni sportovi)

* pripreme i učešće na olimpijskim igrama; svjetskim, evropskim i balkanskim prvenstvima; mediteranskim igrama; (juniorska ili seniorska konkurencija).

Kvalitetni sport (kolektivni sportovi)

- pripreme i učešće u prva dva najviša ranga takmičenja organizovanim na nivou BiH (seniorska konkurencija),

- pripreme i učešće u najvišem rangu takmičenja organizovanom na nivou BiH (omladinske uzrasne kategorije).

Kvalitetni sport (pojedinačni sportovi)

* pripreme i učešće na pojedinačnom prvenstvu BiH ili drugom sličnom prvenstvu koje osigurava plasman u reprezentaciju BiH.

Kandidovani programi/projekti vrednuju se kroz sljedeće kriterije:

- rezultati ostvareni u protekloj takmičarskoj sezoni (olimpijske igre; svjetsko, evropsko i balkansko prvenstvo; mediteranske igre; prvenstvo BiH; KUP BiH),

- složenost sistema takmičenja,

- dužina trajanja sezone,

- tradicija,

- masovnost.

**b) sport za lica sa invaliditetom**

Sufinansiraju se programi/projekti koji se odnose na:

Vrhunski sport (kolektivni sportovi)

* pripreme i učešće na međunarodnom ligaškom takmičenju u organizaciji krovnih međunarodnih sportskih asocijacija.

Vrhunski sport (pojedinačni sportovi)

* pripreme i učešće na paraolimpijskim igrama; specijalnim olimpijadama; svjetskim, evropskim i balkanskim prvenstvima.

Kvalitetni sport (kolektivni sportovi)

* pripreme i učešće u prva dva najviša ranga takmičenja organizovanim na nivou BiH.

Kvalitetni sport (pojedinačni sportovi)

- pripreme i učešće na pojedinačnom prvenstvu BiH ili drugom sličnom prvenstvu koje osigurava plasman u reprezentaciju BiH.

Kandidovani programi/projekti vrednuju se kroz sljedeće kriterije:

- rezultati ostvareni u protekloj takmičarskoj sezoni (paraolimpijske igre; specijalne olimpijade; svjetsko, evropsko i balkansko prvenstvo; mediteranske igre; prvenstvo BiH; KUP BiH),

- složenost sistema takmičenja,

- dužina trajanja sezone,

- tradicija,

- masovnost.

**c) tjelesne aktivnosti i sportske igre koje okupljaju veliki broj djece i omladine s ciljem pravilnog razvoja i unapređivanja zdravlja**

1) školski sport

Sufinansiraju se programi/projekti koji se odnose na:

* organizaciju školskih sportskih takmičenja.

Kandidovani programi/projekti vrednuju se kroz sljedeće kriterije:

- složenost sistema takmičenja,

- dužina trajanja takmičenja,

- rezultati ostvareni u proteklom periodu organizacijom istih ili sličnih takmičenja,

- tradicija organizovanja školskih sportskih takmičenja,

- stručni kadar za realizaciju programa/projekta.

2) omasovljenje sporta i afirmacija uloge sporta u društvu, posebno kod mladih

Sufinansiraju se programi/projekti koji se odnose na:

- tjelesne aktivnosti i sportske igre koje okupljaju veliki broj djece i omladine.

Kandidovani programi/projekti vrednuju se kroz sljedeće kriterije:

- uspostavljenost osnovnog segmenta po kategorijama (škola sporta-pioniri-kadeti-juniori),

- uspostavljenost sistema trenažnog procesa,

- broj učesnika u realizaciji programa/projekta.

**d) sportski odgoj i obrazovanje**

Sufinansiraju se programi/projekti koji se odnose na:

- sportsku edukacija mladih, školske i studentske omladine,

- edukaciju stručnih lica.

Kandidovani programi/projekti vrednuju se kroz sljedeće kriterije:

- rezultati ostvareni u proteklom periodu realizacijom istih ili sličnih programa/projekata,

- stručni kadar za realizaciju programa/projekta,

- broj sati predviđen za edukaciju,

- broj učesnika u edukaciji.

**e) zdravstvena zaštita sportista**

Sufinansiraju se programi/projekti koji se odnose na:

- obezbjeđenje i unapređivanje sistema zdravstvene zaštite vrhunskih, kvalitetnih i perspektivnih sportista.

Kandidovani programi/projekti vrednuju se kroz sljedeće kriterije:

- broj pregleda/usluga u okviru kontinuiranog provođenja sistema zdravstvene zaštite u prethodnom periodu,

- broj sportista obuhvaćen sistemom zdravstvene zaštite,

- broj obavljenih sistematskih pregleda u prethodnom periodu.

**f) organizacija sportskih manifestacija**

Sufinansiraju se programi/projekti koji se odnose na:

- organizacija manifestacija sa dugom tradicijom i masovnog karaktera,

- organizacija sportskih manifestacija od kantonalnog značaja.

Kandidovani programi/projekti vrednuju se kroz sljedeće kriterije:

- tradicija organizovanja sportskih manifestacija,

- afirmacija sporta u Tuzlanskom kantonu,

- afirmacija sportskih rezultata koje su ostvarili sportisti sa područja Tuzlanskog kantona.

**g) pružanje usluga korištenja objekata na ime trenažnog procesa u oblasti sporta**

Sufinansiraju se programi/projekti javnih preduzeća i javnih ustanova koji se odnose na:

- pružanje usluga korištenja objekata na ime trenažnog procesa sportskim pravnim licima u kolektivnim sportovima, koji se takmiče u prva dva najviša ranga takmičenja na nivou BiH.

Kandidovani programi/projekti vrednuju se kroz slijedeće kriterije:

- rang takmičenja u kojem se takmiči sportsko pravno lice kojem se sufinansiraju troškovi trenažnog procesa,

- rezultati koje je sportsko pravno lice ostvarilo u protekloj takmičarskoj sezoni,

- složenost sistema takmičenja u kojem se takmiči sportsko pravno lice kojem se sufinansiraju troškovi trenažnog procesa.

2. Pod kolektivnim sportovima u smislu Javnog poziva smatraju se: fudbal/nogomet, košarka, rukomet i odbojka, a pod proteklom takmičarskom sezonom smatra se sezona 2016/17.

**VI**

**Programi/projekti koji se ne sufinansiraju**

Pravo na dodjelu sredstava ne mogu ostvariti sportske organizacije koje su kandidovale programe/projekte čije sufinansiranje nije predviđeno tačkom V Javnog poziva, odnosno koje su kandidovale programe/projekte koji su usmjereni:

a) na promociju programa političkih partija,

b) za ostvarivanje vjerskih ciljeva,

c) na finansiranje plaća i drugih izdataka zaposlenika u pravnom licu,

d) isključivo na investiciona ulaganja, izgradnju i adaptaciju objekata, kupovinu opreme ili slično.

**VII**

**Opće odredbe**

1. **Objava Javnog poziva**

Javni poziv se objavljuje na zvaničnoj web stranici Vlade Tuzlanskog kantona: www.vladatk.gov.ba. zatim web stranici Ministarstva: www.mksmtk.gov.ba i u dnevnim novinama „Oslobođenje".

2. **Način podnošenja prijave**

a) Podnosioci prijava na Javni poziv obavezno popunjavaju i dostavljaju:

- Aplikacijski obrazac za dodjelu sredstava sa potrošačke jedinice 32010002 - „Tjelesna kultura i sport“,

- obrazac Izjave o tačnosti svih podataka dostavljenih po prijavi na Javni poziv,

- obrazac prijedloga projekta/programa,

b) Svi obrasci moraju biti potpisani od strane ovlaštenog lica i ovjereni pečatom pravnog lica,a mogu se preuzeti na web stranici Vlade Tuzlanskog kantona: **www.vladatk.gov.ba.** zatim web stranici Ministarstva: **www.mksmtk.gov.ba**

3. **Potrebna dokumentacija**

Pored navedenih obrazaca, potrebno je dostaviti sljedeću dokumentaciju:

1. rješenje o upisu u registar pravnih lica (fotokopija),
2. uvjerenje o poreznoj registraciji - identifikacijski broj (fotokopija)
3. ugovor sa bankom o otvorenom transakcijskom računu (fotokopija),
4. spesimen potpisa lica odgovornih za finansije (original ili ovjerena fotokopija),
5. bilans stanja i bilans uspjeha sa vidljivim pečatom FIA za subjekte registrirane do 31.12.2017. godine ili potvrda sa pečatom FIA da nije bilo promjena na računu za subjekte registrirane u 2017. godini (ovjerena kopija)
6. uvjerenje/potvrdu o urednom izmirenju direktnih poreza, doprinosa za PIO/MIO i doprinosa za zdravstveno osiguranje izdato od Poreske uprave Federacije BiH, ne starije od tri mjeseca od dana podnošenja prijave (original ili ovjerena fotokopija),
7. uvjerenje/potvrdu o urednom izmirenju indirektnih poreza, izdato od Uprave za indirektno oporezivanje, ne starije od 3 mjeseca od dana podnošenja prijave (ukoliko je u sistemu PDV-a). Ukoliko nije u sistemu PDV-a o tome dostavlja izjavu (original ili ovjerena fotokopija),
8. fotokopije ugovora zaključenih između javnih preduzeća, odnosno javnih ustanova i sportskih pravnih lica u kolektivnim sportovima, koji se takmiče u prva dva najviša ranga takmičenja na nivou BiH, a koji se odnose na pružanje usluga korištenja objekata na ime trenažnog procesa (dostavljaju samo javna preduzeća i javne ustanove koji apliciraju sa programom/projektom iz člana 5. stav (1) tačka g) ove odluke).

**Sporazum o odgođenom plaćanju zaključen sa nadležnom poreskom upravom**

Sportske organizacije koje imaju zaključen Sporazum o odgođenom plaćanju sa nadležnom poreskom upravom dužne su prilikom kandidovanja programa/projekta dostaviti ovjerenu fotokopiju zaključenog Sporazuma o odgođenom plaćanju, te odgovarajuće dokaze o izvršavanju Sporazuma na način kako je to istim utvrđeno.

4. **Dostavljanje prijava**

Prijave za sufinansiranje programa/projekata sportskih organizacija i ostvarivanje javnog interesa Tuzlanskog kantona u oblasti tjelesne kulture i sporta za 2018. godinu, sa potrebnom dokumentacijom, u zatvorenoj koverti, sa obaveznom naznakom: „**Javni poziv za sufinansiranje programa/projekata sportskih organizacija u oblasti tjelesne kulture i sporta za 2018. godinu** – NE OTVARAJ“, dostaviti preporučeno poštom ili lično na adresu:

**Tuzlanski kanton**

**Ministarstvo za kulturu, sport i mlade**

**Pisarnica Vlade TK, Rudarska broj: 57, 75000 Tuzla**

5. **Rok za dostavljanje prijava**

Javni poziv ostaje otvoren 30 (trideset) dana od dana objavljivanja u dnevnom listu „Oslobođenje“.

Neblagovremene i nepotpune prijave bit će odbačene i neće se uzeti dalje u razmatranje.

6**. Informacije podnosiocima prijava**

* Prispjela dokumentacija neće se vraćati.
* Sa sportskim organizacijama kojima budu dodijeljena finansijska sredstva zaključiti će se ugovori kojima će se regulisati međusobna prava i obaveze.
* U slučaju nedostatka sredstava u Budžetu Tuzlanskog kantona obustavlja se realizacija dodjele sredstava u potpunosti ili djelimično, srazmjerno nedostajućim sredstvima.
* Sve dodatne informacije vezane za Javni poziv mogu se dobiti svakim radnim danom na brojeve telefona: 035/369-352, 035/369-409.
* O rezultatima javnog poziva podnosioci prijava će biti obaviješteni putem web stranice Vlade Tuzlanskog kantona [www.vladatk.gov.ba](http://www.vladatk.gov.ba). i web stranice Ministarstva: www.mksmtk.gov.ba

MINISTARSTVO ZA KULTURU, SPORT I MLADE